KOMMISSIONENS BESLUTNING af 18. juli 1996 om godkendelse af alternative varmebehandlingssystemer til forarbejdning af animalsk affald med henblik på inaktivering af spongiform encephalopati-agenser (Tekst af betydning for EØS) (96/449/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 90/667/EØF af 27. november 1990 om sundhedsmæssige bestemmelser for bortskaffelse, forarbejdning og afsætning af animalsk affald og for beskyttelse mod forekomst af patogener i foder fremstillet af dyr, herunder fisk, og om ændring af direktiv 90/425/EØF (1), senest ændret ved akten vedrørende Østrigs, Finlands og Sveriges tiltrædelse, særlig bilag II, kapitel II, punkt 6, litra c), og

ud fra følgende betragtninger:

Kommissionens beslutning 92/562/EØF (2), ændret ved akten vedrørende Østrigs, Finlands og Sveriges tiltrædelse, blev vedtaget for at beskrive alternative varmebehandlingssystemer, jf. kapitel II, punkt 6, litra c), i bilag II til direktiv 90/667/EØF;

fase 1 i en videnskabelig undersøgelse af de fysiske parametre, der skal anvendes for at inaktivere BSE- og scrapieagenser, identificerede i 1994 de mindsteparametre, som er nødvendige for at inaktivere BSE-agenset; der blev desuden identificeret nogle processer, som ikke var effektive;

Kommissionens beslutning 94/382/EF af 27. juni 1994 om godkendelse af alternative varmebehandlingssystemer til forarbejdning af animalsk affald fra drøvtyggere med henblik på inaktivering af spongiform encefalopati-agenser (3), ændret ved beslutning 95/29/EF (4), blev vedtaget for at fastsætte mindstenormer til benyttelse i de alternative systemer i henhold til beslutning 92/562/EØF og for at forbyde brug af systemer, der ikke er effektive;

mindstenormerne i beslutning 94/382/EF blev betragtet som foreløbige i afventning af resultatet af fremtidige undersøgelser;

resultaterne af fase 2 af denne undersøgelse viste, at kun et af de afprøvede systemer fuldt ud kunne inaktivere scrapieagenset i kød- og benmel;

det er derfor nødvendigt at sikre, at systemer, der har vist sig ineffektive, ikke benyttes til forarbejdning af affald fra pattedyr for at beskytte dyresundheden mod risikoen for spongiform encephalopati-agenser i foder, medmindre der tilføjes et effektivt steriliseringstrin i processen;

Rådet konkluderede på sit møde den 1., 2. og 3. april 1996, at:

der i henhold til proceduren med Den Stående Veterinærkomité vil blive truffet en kommissionsbeslutning, hvori det vil blive krævet, at alt dyreaffald hidrørende fra pattedyr i Fællesskabet skal forarbejdes efter en metode, som det er påvist er de facto effektiv til inaktivering af scrapie- og BSE-agenser. For øjeblikket er den eneste sådanne metode anvendelse af varme i et batch-forarbejdningssystem ved en temperatur på mindst 133° C i mindst tyve minutter ved et tryk på 3 bar. Denne metode kan anvendes som den eneste forarbejdning eller som sterilisationsfase før eller efter forarbejdning;

det er nødvendigt at definere den maksimale partikelstørrelse og den minimale tid og temperatur, der skal benyttes i godkendte systemer for at sikre, at sådanne systemer fungerer i overensstemmelse med metoder, der har vist sig effektive;

der må indføres særlige regler for tilsyn med anlæggene;

Den Videnskabelige Veterinærkomité anbefalede den 12. december 1994 detaljerede metoder til validering af afsmeltningsprocesser; disse metoder bør følges for at sikre, at de parametre, der er fastsat i denne beslutning, opnås på hvert enkelt anlæg;

der bør fastsættes en overgangsperiode, så afsmeltningsudstyr kan blive tilpasset eller udskiftet;

der er i Kommissionens beslutning 96/239/EF af 27. marts 1996 om visse hasteforanstaltninger til beskyttelse mod bovin spongiform encephalopati (5), ændret ved beslutning 96/362/EF (6), fastsat særlige betingelser for fremstilling af gelatine, dikalciumfosfat, aminosyrer, peptider, talg og talgprodukter i Det Forenede Kongerige;

der er allerede fastsat betingelser for handel med animalske produkter omfattet af Rådets direktiv 92/118/EØF (7), senest ændret ved Kommissionens beslutning 96/405/EF (8), særlig kapitel 1, 2, 3, 4, 5, 7, 8, 9 og 10 i bilag I; disse produkter kan følgelig fritages fra kravene i denne beslutning;

desuden kan produkter, som skal bruges til industrielle formål, også fritages fra kravene i denne beslutning, hvis det kan forsikres, at de ikke vil blive anvendt i nogen fødevare- eller foderkæde;

undtagelser for særlig brug af animalsk affald, navnlig til fodring af pelsdyr, er fastsat i direktiv 90/667/EØF, særlig artikel 7, nr. ii); disse anvendelsesformer kan også fritages fra kravene i denne beslutning;

beslutning 94/382/EF bør derfor ophæves;

de i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

1. Denne beslutning anvendes på forarbejdning af animalsk affald fra pattedyr inden for det område, der er omfattet af direktiv 90/667/EØF, uden at dette berører beslutning 96/239/EF.

2. Denne beslutning anvendes ikke på:

a) i) forarbejdning af lavrisikomateriale, jf. direktiv 90/667/EØF, til fremstilling af foder til selskabsdyr

ii) foder til dyr i henhold til undtagelsen i artikel 7, nr. ii), i direktiv 90/667/EØF, særlig til pelsdyr

iii) gelatine

iv) huder og skind, hove og klove, horn og hår

v) kirtler og organer til farmaceutisk brug

vi) blod og blodprodukter

vii) mælk og mejeriprodukter

viii) afsmeltede fedtstoffer

ix) ben egnet til menneskeføde

b) produkter fremstillet af animalsk affald fra pattedyr, for hvilke det kan forsikres, at de ikke vil indgå i nogen fødevare- eller foderkæde.

Artikel 2

1. Medlemsstaterne tillader ikke forarbejdning af animalsk affald, medmindre det sker i henhold til parametrene i bilaget.

2. Medlemsstaterne godkender kun anlæg til at forarbejde animalsk affald, hvis de har vist sig at fungere i overensstemmelse med betingelserne i bilaget og er blevet valideret efter de af Den Videnskabelige Veterinærkomité definerede metoder.

3. Medlemsstaterne foretager officiel kontrol af godkendte anlægs drift. Der skal føres bøger over opholdstid, temperatur, tryk og partikelstørrelse for de godkendte anlæg.

4. Medlemsstater, som allerede stiller betingelser for forarbejdning af animalsk affald, der rækker videre end de i stk. 1 omhandlede, kan opretholde deres nuværende betingelser.

5. Uanset stk. 1 kan medlemsstaterne tillade forarbejdning af animalsk affald ved en proces, der ikke opnår parametrene i bilaget, hvis der forud for eller efter denne proces, indgår en proces, som opnår parametrene i bilaget, eller hvis det frembragte proteinholdige materiale ødelægges ved nedgravning, brænding, brug som brændstof eller en lignende proces, der sikrer risikofri bortskaffelse.

Artikel 3

Bestemmelserne i denne beslutning finder anvendelse fra den 1. april 1997.

Medlemsstaterne skal dog inden 90 dage efter meddelelsen af denne beslutning træffe alle nødvendige foranstaltninger til at sikre, at materiale, som er frembragt ved en metode, hvorefter de i bilaget omhandlede parametre ikke opnås, benyttes på en sådan måde, at risikoen for overførsel af BSE og/-eller scrapie undgås.

Artikel 4

Beslutning 94/382/EF ophæves med virkning fra den 1. april 1997.

Artikel 5

Denne beslutning er rettet til medlemsstaterne.

Udfærdiget i Bruxelles, den 18. juli 1996.

På Kommissionens vegne

Franz FISCHLER

Medlem af Kommissionen

(1) EFT nr. L 363 af 27. 12. 1990, s. 51.

(2) EFT nr. L 359 af 9. 12. 1992, s. 23.

(3) EFT nr. L 172 af 7. 7. 1994, s. 25.

(4) EFT nr. L 38 af 18. 2. 1995, s. 17.

(5) EFT nr. L 78 af 28. 3. 1996, s. 47.

(6) EFT nr. L 139 af 12. 6. 1996, s. 17.

(7) EFT nr. L 62 af 15. 3. 1993, s. 49.

(8) EFT nr. L 165 af 4. 7. 1996, s. 40.

BILAG

Mindsteparametre for forarbejdning af animalsk affald fra pattedyr eksklusive fedtstoffer:

>TABELPOSITION>

Forarbejdningen kan foretages i et batchsystem eller i et kontinuerligt system.